Asia C-13/17
Fédération des entreprises de la beauté
vastaan
Ministre des Affaires sociales, de la Santé et des Droits des femmes ym.
(Ennakkoratkaisupyyntö – Conseil d’État (Ranska))
Ennakkoratkaisupyyntö – Lainsäädännön lähentäminen – Kosmeettiset valmisteet – Asetus (EY) N:o 1223/2009 – 10 artiklan 2 kohta – Kosmeettisen valmisteen turvallisuuden arviointi – Turvallisuuden arvioijan pätevyys – Koulutusten vastaavuuden tunnustaminen – Farmasiaa, toksikologiaa tai lääketiedettä vastaavat tieteenalat – Jäsenvaltioiden harkintavalta
Tiivistelmä – Unionin tuomioistuimen tuomio (kuudes jaosto) 12.4.2018
1.        Jäsenvaltioiden lainsäädännön lähentäminen – Kosmeettiset valmisteet – Asetus N:o 1223/2009 – Kosmeettisen valmisteen turvallisuuden arviointi – Turvallisuuden arvioijan pätevyys – Tuotteesta vastaavan henkilön velvollisuus esittää näyttöä arvioinnista – Ulottuvuus
(Euroopan parlamentin ja neuvoston asetuksen N:o 1223/2009 10 artiklan 2 kohta)
2.        Jäsenvaltioiden lainsäädännön lähentäminen – Kosmeettiset valmisteet – Asetus N:o 1223/2009 – Kosmeettisen valmisteen turvallisuuden arviointi – Turvallisuuden arvioijan pätevyys – Koulutusten vastaavuuden tunnustaminen – Mahdollisuus tunnustaa sekä jäsenvaltioissa että kolmansissa maissa annettu koulutus
(Euroopan parlamentin ja neuvoston asetuksen N:o 1223/2009 10 artiklan 2 kohta)
3.        Jäsenvaltioiden lainsäädännön lähentäminen – Kosmeettiset valmisteet – Asetus N:o 1223/2009 – Kosmeettisen valmisteen turvallisuuden arviointi – Turvallisuuden arvioijan pätevyys – Koulutusten vastaavuuden tunnustaminen – Farmasiaa, toksikologiaa tai lääketiedettä vastaavat tieteenalat – Jäsenvaltioiden harkintavalta – Rajat
(Euroopan parlamentin ja neuvoston asetuksen N:o 1223/2009 10 artiklan 2 kohta)
1.      Ks. tuomion teksti.
(ks. 24–27 kohta)
2.      Kosmeettisista valmisteista 30.11.2009 annetun Euroopan parlamentin ja neuvoston asetuksen (EY) N:o 1223/2009 10 artiklan 2 kohtaa on tulkittava siten, että tässä säännöksessä säädetty koulutusten vastaavuuden tunnustaminen voi koskea myös muita kuin kolmansissa valtioissa annettuja koulutuksia.
Jo tämän säännöksen sanamuodosta käy ilmi, että sen, että jäsenvaltio tunnustaa vastaavuuden siinä tarkoitetulla tavalla, on koskettava koulutusta, jonka katsotaan vastaavan korkea-asteen teoreettisia ja käytännön opintoja farmasian, toksikologian tai lääketieteen alalta tai vastaavalta tieteenalalta. Unionin lainsäätäjä on näin ollen asettanut asetuksen N:o 1223/2009 10 artiklan 2 kohdassa säädetyn vastaavuuden tunnustamisen edellytykseksi vaatimuksia, jotka koskevat yhtäältä kyseisen koulutuksen tasoa ja toisaalta aihepiiriä, johon näiden koulutusten sisältö kuuluu. Kuten julkisasiamies totesi ratkaisuehdotuksensa 31 kohdassa, tämän säännöksen sanamuodon mukaan voidaan ottaa huomioon paitsi hyvin monet erilaiset, jo tarjolla olevat tarkoituksenmukaiset koulutukset, myös niiden mahdollinen tuleva kehitys.
Lisäksi on todettava, ettei asetuksen N:o 1223/2009 10 artiklan 2 kohta sisällä minkäänlaista mainintaa korkea-asteen teoreettisen ja käytännön koulutuksen tai sitä vastaavaksi tunnustetun koulutuksen perusteella myönnettyjen tutkintotodistusten tai muiden muodollista kelpoisuutta osoittavien asiakirjojen myöntämispaikasta. Tästä seuraa, että tällaista korkea-asteen koulutusta vastaavaksi voidaan tunnustaa sekä kolmansissa valtioissa että jäsenvaltioissa annettu koulutus.
(ks. 31–35 ja 43 kohta sekä tuomiolauselman 1 kohta)
3.      Asetuksen N:o 1223/2009 10 artiklan 2 kohtaa on tulkittava siten, että siinä annetaan kullekin jäsenvaltiolle toimivalta määrittää farmasiaa, toksikologiaa tai lääketiedettä ”vastaavat” tieteenalat ja tämän asetuksen vaatimukset täyttävät pätevyyden tasot, kunhan se noudattaa mainitussa asetuksessa vahvistettuja tavoitteita, joihin kuuluu erityisesti sen takaaminen, että kosmeettisten valmisteiden turvallisuuden arvioinnista vastaavalla henkilöllä on pätevyys, jonka avulla hän voi varmistaa ihmisten terveyden suojelun korkean tason.
Erityisesti siitä kysymyksestä, voidaanko tieteenalan katsoa ”vastaavan” farmasiaa, toksikologiaa tai lääketiedettä, on todettava, kuten julkisasiamies totesi ratkaisuehdotuksensa 65 ja 66 kohdassa, että yhtäältä jäsenvaltioiden on varmistettava sen perustuvan sellaisen tieteellisen tietämyksen yhteiseen perustaan, joka on välttämätön kosmeettisten valmisteiden turvallisuuden arvioimiseksi mahdollisimman luotettavasti, paitsi niiden sisältämien ainesosien myös valmiin tuotteen osalta, ja että toisaalta korkeatasoista ihmisten terveyden suojelua koskeva tavoite voidaan täysin saavuttaa vain, jos tämä yhteinen perusta kattaa samalla kertaa sekä ihmiseen ja hänen sairauksiinsa että kosmeettisten valmisteiden valmistuksessa käytettyihin aineisiin ja niiden fyysisiin ja kemiallisiin ominaisuuksiin liittyviä tietoja.
(ks. 50 ja 51 kohta ja tuomiolauselman 2 kohta)